Satira: finalmain reala

Da Clà Riatsch 

l «sigl enavant quantitativ e qualitativ» ha ina finamira, «la fina-mira da meglierar la producziun da texts rumantschs areguard la quantitad ed areguard la qualitad.» (LQ dals 13 da schaner). 

Finalmain! Finì cun la lungurella mortala da texts rumantschs, finì cun magliar resgim! Basta cun ina litteratura dialectala, scritta dad idiomatichers limitads en «varietads discurridas» (LR). Basta cun texts da cretins patriotics sco Reto Caratsch u Göri Klainguti (varietad discurrida «puter»), da nanins conservativs sco Clà Biert, dad aucas sentimentalas sco Luisa Famos e Rut Plouda (varietad discurrida «vallader»), da catolics rantschs sco Hendri Spescha u nursers legastens sco Leo Tuor (varietad discurrida «sursilvan»). Lur varietads discurridas limitadas, senza dretgas normas, lur regiunalissem, cultivà anc adina dad intgins reacziunaris nostalgics, han fatg bler donn. Na be a la litteratura, er a l’identitad dals Rumantschs che è in’identitad rumantscha. Impedì il «sigl enavant quantitativ e qualitativ». L’Unio Mistica dal Pius da Mustér cun la Pia da Müstair. Omadus: Monasterium. Senza sigls nagin avegnir. 

Quel datti ussa, ussa che tut funcziuna tenor il plan guvernamental: il standard, la norma, ils funcziunaris, il Qualitätsblatt, il support didactic. Ussa ch’i resta be in «problem cardinal», ils «Rumantschs sezs» (LQ 13 da schaner). Per fortuna ch’il sigl enavant na dependa da quels! Per fortuna avain nus cardinals avunda senza problems. 

Il sigl è decidì. Uss vegn el anc «communitgà» ed «accumpagnà scientificamain». Pertge avain nus scienzas e professers che maglian taglias? Per accumpagnar sigls cun in’«assistenza pedagogica supplementara». Ina pitschna Sonderbehandlung per quels quatter mils che na san anc ch’els èn d’accord. «Lavur da sensibilisaziun.» La Lia sa dumonda: Co «vul il chantun tractar la gronda sceptica»? Uschia, chara Lia, sco che Ti has adina tractà la sceptica dal «problem cardinal». Da surengiu.

Funcziunaris scrivan texts en rg. Aposta per la scola. Uschè datti adina dapli texts ed or da blers texts datti cudeschs. Il «sigl quantitativ». Quests cudeschs vegnan ad esser sco che cudeschs didactics èn halt: electrisants, fascinants, erotics. Il «sigl qualitativ». 

Da mes passà dialectal turna in camiunist da Ramosch che schaschinava er anc la saira: «Ün sigl giò dal camiun ed ün sigl sün la Lisa. Schaschinadas!» Tuts rievan. Be jau cun mes tschintg onns na chapiva betg. E nagin che declerava. Uss èsi memia tard per rir, uss che la Lisa è vegnida veglia e che la Lia sa dat structuras novas. 

Litteratura na dovri pli nagina, funcziunaris e pedagogs fan sigls er senza litteratura. Munds fictivs en linguas realas? Quai che nus duvrain èn munds reals en linguas decretadas. Texts pragmatics ed attractivs. Da quels che «reglan ils detagls da l’execuziun». Evitar en mintga cas ch’ils scolars vegnian en contact cun texts scrits en ils vegls dialects! Quai fiss in sigl enavos. 

Litteratura aveva il nausch vizi da metter en dumonda standards e normas, ina fatala tendenza destructiva. Avant il sigl qualitativ. Suenter il sigl vegn la litteratura ad esser constructiva. Illustra ed illustrativa. In exempel da correctezza linguistica. Ed uschè han quels che dovran criteris criteris. Per mesirar l'autezza dals sigls ch'els fan far. 

La litteratura rumantscha è ina litteratura post-saltuaria, fatga per la scola. Rauba dialectala fa donn. A la norma identica ed a l’identitad normativa. Uschè datti be duas pussaivladads didacticas: emblidar (modul 1) u rescriver (modul 2). Adapter ils texts a la norma linguistica ch’è l’essenza da la litteratura. Quai savain nus far, quai avain nus adina fatg: ediziuns purifitgadas. Il potenzial immens da nossa litteratura permetta senza auter dad emblidar quels quatter scrivlots tranter Travers e Tuor. 

La veglia litteratura dialectala, il «scrivlottöz indigen», fascheva beffa da la birocrazia linguistica da Kurkur e dal patagon sco «lingua verticala». Empè da chapir ch’il rumantsch è ina lingua che viva da la verticalitad. Survart il governo-government, amez ils funcziunaris, sutvart ils gnokets-pupils. Sche la manna e la didactica vegnan da surengiu, pertge vess la lingua da vegnir da sutensi? Forsa schizunt or da la bucca mallavada dal «problem cardinal»? 

Satira da hobi na dovri er betg pli. Uss datti finalmain satira professiunala. «Il concept general repassà.» Professiunala ed ultimativa: «I na dat nagin enavos pli.» 

Geniala sco ch’ella è, ha nossa politica transfurmà il rg dad ina pussaivladad fascinanta cun bunas vistas en in alibi repressiv. In alibi per la promoziun linguistica marca Chur-Davos-Poschiavo, che po finalmain destruir cun far finta da promover. Cun noss applaus, sa chapescha!